以古畫觀音易眉子石硯歌
作者：李廌
朝代：宋

paragraphs: 疇昔翰林蘇謫仙，溪藤寫贈眉石篇。
欲尋此硯副此什，婺源烟水空茫然。
君家寶硯多奇石，一一玄圭與蒼璧。
此硯初來衆硯疑，厠居末品真可惜。
寶林大士千億身，吾家古畫妙入神。
欲持吾畫易君硯，庶幾速證西來因。
我持君硯復何爲，嵩山之陽潁水湄。
茹藜咀藿坐蓬蓽，潄流枕石書新詩。
萬事推遷皆傳舍，世間孰是常存者，畫硯伊余聊稅駕。